b'\n_START_ARTICLE_\nLuzitanija\n_START_SECTION_\nLuzitanci\n_START_PARAGRAPH_\nLuzitanci so bili indoevropsko govore\xc4\x8de ljudstvo, ki se je v zahodno Iberijo naselilo v 6. stoletju pr. n. \xc5\xa1t.. Njihova etnogeneza \xc5\xa1e vedno ni povsem jasna. Nekateri sodobni avtorji domnevajo, da so bili keltizirano domorodno ljudstvo, ki je nastalo morda tudi z me\xc5\xa1anjem ve\xc4\x8d plemen._NEWLINE_Arheolog Scarlat Lambrino trdi, da so bili Luzitanci skupina plemen keltskega porekla, sorodna z Luzoni, ki so bili naseljeni na vzhodu Iberskega polotoka. Nekateri strokovnjaki trdijo, da sta se obe plemeni doselili iz \xc5\xa1vicarskih gora._NEWLINE_Luzitanci so najprej kolonizirali dolino reke Douro in pokrajino Beira Alta v sedanji Portugalski. V Beiri so ostali do poraza s Keltiki in drugimi plemeni, potem pa so se raz\xc5\xa1irili na ozemlje, ki je pred prihodom Rimljanov segalo do Estremadure.\n_START_SECTION_\nVojna z Rimom\n_START_PARAGRAPH_\nLuzitance je prvi omenil Livij leta 218 pr. n. \xc5\xa1t. kot ljudstvo, ki se je vojskovalo na karta\xc5\xbeanski strani. Proti Rimu so se vojskovali leta 194 pr. n. \xc5\xa1t., v\xc4\x8dasih tudi skupaj z drugimi keltiberskimi plemeni._NEWLINE_Leta 179 pr. n. \xc5\xa1t. je pretor Lucij Postumij Albin slavil triumf nad Luzitanci. Luzitanci pod Punikovim (\xce\xa0\xce\xbf\xcf\x85\xce\xbd\xce\xaf\xce\xba\xce\xbf\xcf\x85, ki je bil morda Karta\xc5\xbean) poveljstvom so leta 155 prvi\xc4\x8d in zatem pod Cezarjevim (\xce\x9a\xce\xb1\xce\xaf\xcf\x83\xce\xb1\xcf\x81\xce\xbf\xcf\x82) poveljstvom \xc5\xa1e drugi\xc4\x8d prodrli do Gibraltarja, kjer jih je porazil pretor Lucij Mumij Ahaik._NEWLINE_Od leta 152 pr. n. \xc5\xa1t. dalje je imela Rimska republika te\xc5\xbeave pri rektrutiranju vojakov za vojne v Hispaniji, ker so bile domnevno izredno krute. Leta 150 pr. n. \xc5\xa1t. je pretor Servij Sulpicij Galba sklenil z Luzitanci la\xc5\xbeno premirje in jih med proslavljanjem novega zavezni\xc5\xa1tva neusmiljeno poklal, pre\xc5\xbeivele pa prodal v su\xc5\xbeenjstvo. Pokol je spro\xc5\xbeil nov upor pod Viriatovim vodstvom. Viriat je uspe\xc5\xa1no vodil gverilsko vojno proti Rimljanom in njihovim lokalnim zaveznikom, vendar so ga \xc5\xbee leta 139 pr. n. \xc5\xa1t. ubili podkupljeni izdajalci. Dve leti kasneje je prokonzul Decim Junij Brut Kalaik opravil uspe\xc5\xa1en vojni pohod proti Luzitancem in prodrl na sever do reke Minho._NEWLINE_Prokonzul Kalaik in senator Gaj Marij, izvoljen leta 113 pr. n. \xc5\xa1t., sta izvojevala \xc5\xa1e ve\xc4\x8d pomembnih zmag, Luzitanci pa so kljub temu se \xc5\xa1e vedno upirali v dolgi gverilski vojni. Okoli leta 80 pr. n. \xc5\xa1t. se jim je pridru\xc5\xbeil tudi odpadni\xc5\xa1ki rimski general Sertorij. V letih 28-24 pr. n. \xc5\xa1t. jih je dokon\xc4\x8dno porazil Gaj Avgust Oktavijan.\n_START_SECTION_\nDelitev pod Dioklecijanom\n_START_PARAGRAPH_\nLuzitanija je pod Dioklecijanom obdr\xc5\xbeala svoje meje in svoje guvernerje, ki so bili sprva praeses in kasneje konzuli. Leta 298 je bila z drugimi iberskimi provincami zdru\xc5\xbeena v diocezo Hispanijo (Diocesis Hispaniarum).\n_START_SECTION_\nPortugalska raba imena\n_START_PARAGRAPH_\nNaziv Luzitanija se predvsem v leposlovju pogosto uporablja kot drug naziv za Portugalsko. V 16. stoletju se je Nova Lusit\xc3\xa2nia imenovala portugalska kolonija, ki se je kasneje razvila v Brazilijo. V uporabi sta tudi izraza luzofon, ki pomeni portugalsko govore\xc4\x8de prebivalce, in Luzitanik, ki pomeni pripadnika Skupnosti portugalsko govore\xc4\x8dih dr\xc5\xbeav, ki so bile neko\xc4\x8d potrugalske kolonije in imajo skupno dedi\xc5\xa1\xc4\x8dino.'